SET ปิดเช้าพุ่ง 13 จุด หลัง S&P ปรับอันดับความน่าเชื่อถือไทย หนุนเงินบาทแข็งค่า
SET ปิดเช้าพุ่ง 13 จุด หลัง S&P ปรับอันดับความน่าเชื่อถือไทย หนุนเงินบาทแข็งค่า โดยดัชนีช่วงเช้าปิดที่ระดับ 1,565.23 จุด เพิ่มขึ้น 13.41 จุด หรือ 0.86% มูลค่าการซื้อขาย 2.88 หมื่นล้านบาท
12 ธ.ค. 2562

ผู้สื่อข่าวรายงานว่า ดัชนีช่วงเช้าปิดที่ระดับ 1,565.23 จุด เพิ่มขึ้น 13.41 จุด หรือ 0.86% มูลค่าการซื้อขาย 2.88 หมื่นล้านบาท
10 หุ้นดันดัชนีเช้านี้

ด้าน น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวขึ้น ส่วนหนึ่งเป็นการเกิดเทคนิคเคิลรีบาวด์หลังปรับตัวลงหลายวันที่ผ่านมา และยังได้แรงหนุนจาก S&amp;P Global Ratings ได้ปรับทบทวนแนวโน้มอันดับความน่าเชื่อถือของประเทศไทยสู่ เชิงบวก จากเดิม มีเสถียรภาพ ส่งผลให้เงินบาทแข็งค่าขึ้น
ขณะที่ตลาดหุ้นในภูมิภาคเอเชียเช้านี้ต่างก็เคลื่อนไหวในแดนบวก เช่นเดียวกับดาวโจนส์ หลังจากผลประชุมธนาคารกลางสหรัฐ (เฟด) ออกมาตามที่ตลาดคาดไว้ โดยคงอัตราดอกเบี้ย และส่งสัญญาณการตรึงดอกเบี้ย ยกเว้นแต่เงินเฟ้อจะขึ้นสูง อย่างไรก็ดี ตลาดฯยังรอติดตามความคืบหน้าเจรจาการค้าระหว่างสหรัฐฯ และจีน หลังใกล้จะถึงวันที่ 15 ธ.ค.นี้ที่สหรัฐฯจะปรับขึ้นภาษีนำเข้าสินค้าจีน
สำหรับแนวโน้มการลงทุนในช่วงบ่ายนี้ น.ส.จิตรา กล่าวว่า ตลาดฯอาจเผชิญแรงขายทำกำไรออกมาบ้าง พร้อมให้แนวรับ 1,550 จุด ส่วนแนวต้าน 1,570-1,575 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

BBL    มูลค่าการซื้อขาย  3,074.83 ล้านบาท ปิดที่  161.50 บาท  ลดลง  7.50 บาท
CPALL  มูลค่าการซื้อขาย  1,163.01 ล้านบาท ปิดที่   73.50 บาท  ราคาไม่เปลี่ยนแปลง
PTT    มูลค่าการซื้อขาย  1,094.90 ล้านบาท ปิดที่   42.75 บาท  เพิ่มขึ้น 0.75 บาท
AOT    มูลค่าการซื้อขาย    911.84 ล้านบาท ปิดที่   75.00 บาท  เพิ่มขึ้น 0.50 บาท
KBANK  มูลค่าการซื้อขาย    878.35 ล้านบาท ปิดที่  142.50 บาท  เพิ่มขึ้น 0.50 บาท